Opposisie moenie Tshwane wen nie, sê ZumaPres. Jacob Zuma en ANC-burgemeesterskandidaat Thoko Didiza tydens die verkiesingsveldtog in Pretoria (5 Julie 2016) Foto: @My_ANC, Twitter Pres. Jacob Zuma het Dinsdag gesê dit sal ŉ vernederende nederlaag wees as Gauteng se munisipaliteit, veral Tshwane en Johannesburg, tydens die munisipale verkiesing deur opposisiepartye oorgeneem word. “Dit sal beteken dat die ANC se hoofkantoor (in Johannesburg) deur ander persone bestuur word,” het hy aan ŉ skare ANC-ondersteuners in Hammanskraal, noord van Pretoria, gesê. “Julle weet Tshwane is die hoofstad van Suid-Afrika. Julle kan nie toelaat dat die munisipaliteit van Tshwane deur ander mense regeer word nie. Dit sal beteken dat ons hoofstad in die hande van ander sal wees. Hoe kan julle toelaat dat dit gebeur? Tshwane moet altyd in ANC-hande wees.” Zuma het inwoners gemaan om op 3 Augustus vir die ANC te stem. Hy het gesê die regerende party het groot opofferings gemaak tydens die stryd teen apartheid en moet nog ŉ ampstermyn gegee word. “As die ANC het ons vir die huidige vryheid baklei. Ons is trots daarop. Ons het baklei vir die vryheid en sommige van ons is jare lank tronk toe gestuur. Ons mense het gesterf vir hierdie vryheid en ons moet dit verdedig. Ons moet dit verdedig deur seker te maak dat die ANC die mag behou,” het hy gesê. Hy het ŉ beroep gedoen op inwoners om nie vir onafhanklike kandidate te stem nie, nadat sommige van hulle die ANC verlaat het oor griewe. “Moenie die fout maak om vir daardie mense, wat onafhanklikes genoem word, te stem nie. Jy sal jou stem mors. Daardie mense het gedink hulle is groter as die ANC, maar die party is groter as ons almal,” het hy bygevoeg. Hy het gesê dit sal ŉ wyle duur voor die inwoners se klagtes opgelos is, maar bygevoeg dat geen ander party in Suid-Afrika as die ANC sy woord kan gestand doen nie. “Vertel jou vriende en familielede in ander politieke partye dat jul stemme belangrik is. Ons het baklei vir hierdie stemme en hulle moet ophou om dit te mors. Jy kan nie jou stem mors deur te stem vir mense wat nie weet wat hulle wil hê nie.” Dele in Pretoria is weer kalm ná gewelddadige betogings toe die nuus bekend gemaak is dat die voormalige kabinetminister, Thoko Didiza, die burgemeesterskandidaat sal wees vir Tshwane. Betogers het geëis dat Kgosientso Ramakgopa in dié pos moet aanbly.